钦定古今图书集成/明伦汇编/官常典/第558卷 > 窦毅
## 钦定古今图书集成/明伦汇编/官常典/第558卷 > 窦毅

按《周书窦炽传》：“炽兄子毅，字天武，父岳，早卒。及毅著
勋，追赠大将军、冀州刺史。毅深沉有器度，事亲以孝
闻。魏孝武初，起家为员外散骑侍郎。时齐神武擅朝，
毅慨然有殉主之志。及孝武西迁，遂从入关。封奉高
县子，邑六百户，除符玺郎。从擒窦泰，复弘农，战沙苑，
皆有功。拜右将军、大中大夫，进爵为侯，增邑一千户”，
累迁持节、抚军将军、通直散骑常侍。魏废帝二年，授
车骑大将军、仪同三司、大都督，进爵安武县公，增邑
一千四百户。魏恭帝元年，进授骠骑大将军、开府仪
同三司、大都督，改封永安县公，出为幽州刺史。孝闵
帝践祚，进爵神武郡公，增邑通前五千户。保定三年，
征还朝，治左宫伯，转小宗伯，寻拜大将军。时与齐人
争衡，戎车岁动，并交结突厥，以为外援。在太祖之时，
突厥已许纳女于我，齐人亦甘言重币，遣使求婚。狄
固贪婪，便欲有悔。朝廷乃令扬荐等累使结之，往反
十馀，方复前好。至是，虽期往逆，犹惧改图，以毅地兼
勋戚，素有威重，乃命为使。及毅之至，齐使亦在焉。突
厥君臣，犹有贰志，毅抗言正色，以大义责之，累旬乃
定，卒以皇后归。朝议嘉之，别封成都县公，邑一千户，
进位柱国。出为同州刺史，迁蒲州总管，徙金州总管，
加授上柱国，入为大司马。隋开皇初，拜定州总管。累
居藩镇，咸得民和。二年，薨于州，年六十四。赠襄、郢等
六州刺史，谥曰肃。毅性温和，每以谨慎自守。又尚太祖第五女襄阳公主，特为朝廷所委信，虽任兼出入，
未尝有矜惰之容，时人以此称之。子贤嗣。